Սա էլ Հայաստանն է, աշխարհն իր անարյուն հեղաշրջմամբ հիացրած հանրապետությունը։ Հիացանք, լիացանք ու փորձում ենք կռահել` դեպի ու՞ր ենք ընթանում, դեպի ազգային պետականության ստեղծում, թե՞ դեպի մոլախոտածածկ մի գաղութ։ Առայժմ անհայտ է մեր ընթացքը։ Հակապետական, ապազգային (մի երկու արատ էլ թող ավելացնեն պատվարժան ընթերցողներս) համակարգը ձևակերտվել և կատարելության է հասել 27 տարի շարունակ։ Հյութեղ և կանաչաշող մոլախոտը նախորդ համակարգի խորհրդանշանն էր, նրա օրհներգն էր և դրոշը նրա։ Այսօր, ինչ խոսք, բարոյախրատական ճառաբանությամբ և դիմահարդարային միջամտությամբ անհնար է փրկել երկիրը։ Մոլախոտ բույսն իր առաքելությունն ունի հողագնդում, մոլախոտային կառավարման համակարգը` առավել ևս։ Վարչապետի կախարդական փայտիկը կարծես թե քիչ տկար է և տառապում է ջրծաղիկով։ Ինչու՞, հարցնում եք զայրացկոտ, ահա թե ինչու, պատասխանում եմ զվարթախինդ. սույն փայտիկը թրատում է մոլախոտը շատ շատերի հիացական ծափերի տակ։ Տե՜ր իմ Երկնավոր, մի՞թե անհայտ է, որ մոլախոտը ոչնչացվում է միայն ԱՐՄԱՏԱԽԻԼ ԱՆԵԼՈՎ։ Տիար Նիկոլ, սա անհա՞յտ է քեզ։ Եվ չլքելով կառուցողական ընդդիմադրիս սահմանային դիրքը, իրազեկեմ ծափահարողների հարգարժան աշխարհազորին մոլախոտի դեմ կապված առակազրույցիս իմաստը։ ՀՀ քրեաօլիգարխիկ աղետածին համակարգը դոլարային միլիարդների վնաս է պատճառել երկրին, կախարդական փայտիկը դրամային միլիոնների հետողորմյա է կատարում։ Հանրահռչակ պետական քանդարարները բերման են ենթարկվում սերիալային զանցանքների համար։ Այլ կերպ ասած` բանկի կողոպտիչը անցնում է գրպանահատության գործով։ Հայ հանրությունն ու համայն հայությունը, այս թվում նաև երկարամյա (և, խոստովանենք, բավականին արգասաբեր) ընդդիմադիր լրագրող, խմբագիր, ի վերջո` պատգամավոր Փաշինյանը, չեմ կասկածում, որ քաջ տեղյակ են, որ նախ և առաջ բացահայտման կարիք ունեն տնտեսական հետևյալ եղեռնները`